་བཅས། །ཐུབ་དྲུག་སྒོ་བ་ཡབ་ཡུམ་བརྒྱད་ལ་སོགས། །ཞི་བ་བཞི་བཅུ་གཉིས་ལ་ཕྱག་འཚལ་བསྟོད། །ཆེ་མཆོག་ལ་སོགས་ཁྲག་འཐུང་ཡབ་ཡུམ་དང་། ཀཽ་རི་སིངྷ་ཕྲ་མན་བརྒྱད་རྣམས་དང་། །ཆེ་མཆོག་ལ་སོགས་ཁྲག་འཐུང་ཡབ་ཡུམ་དང་། །ཀཽ་རི་སིངྷ་ཕྲ་མན་བརྒྱད་རྣམས་དང་། །སྒོ་མ་བཞི་དང་དབང་ཕྱུག་ཉི་ཤུ་བརྒྱད། །ཁྲག་འཐུང་ལྔ་བཅུ་བརྒྱད་ལ་ཕྱག་འཚལ་བསྟོད། །ཧཱུྃ། ཞི་བའི་ལྷ་ཚོགས་མཚན་དཔེའི་གཟི་བརྗིད་འབར། །ཁྲག་འཐུང་ལྷ་ཚོགས་གར་དགུའི་ཆས་ཀྱིས་བརྒྱན། །རིག་འཛིན་དཔའ་བོ་མཁའ་འགྲོ་

འཇའ་འོད་ཐིབས། །བཀའ་སྡོད་སྲུང་མར་བཅས་ལ་ཕྱག་འཚལ་བསྟོད། །ཧཱུྃ་ཧྲཱིཿ པདྨ་འོད་འབར་གནས་ལྔར་དཀྱིལ་འཁོར་མཛེས། །དམ་པ་རིགས་བརྒྱ་རིག་འཛིན་དཔའ་བོ་དང་། །མཁའ་འགྲོ་སྡེ་ལྔ་ཕུར་པའི་ལྷ་ཚོགས་བཅས། །དཀོན་མཆོག་སྤྱི་འདུས་དཀྱིལ་འཁོར་ལྷ་ལ་བསྟོད། །དེ་ནས་སྐབས་འདིར་འཛབ་ནི། མདུན་བསྐྱེད་ཀྱི་ལྷ་ཚོགས་ཐམས་ཅད་ཀྱི་ཐུགས་ཀར་རང་རང་གི་ཐུགས་སྲོག་སྔགས་ཕྲེང་དང་མ་འདྲེས་ཡོངས་རྫོགས་སུ་མོས་པ་ཙམ་དང་། བདག་བསྐྱེད་ཀྱི་ཐུགས་སྲོག་གི་འོད་ཟེར་འཕྲོས་པས་མདུན་བསྐྱེད་རྣམས་ཀྱི་ཐུགས་སྲོག་ལ་ཕོག་པས་ཐུགས་དམ་གྱི་རྒྱུད་བསྐུལ་ཏེ། ཞི་རྒྱས་དབང་དྲག་ཕྲིན་ལས་ཀྱི་དངོས་གྲུབ་ཐམས་ཅད་ཐོགས་པ་མེད་པར་རྩོལ་བར་བསམ་ཞིང་། ཨོྃ་བོ་དྷི་ཙིཏྟ་མ་ཧཱ་སུ་ཁ་ཛྙ་ན་དྷ་ཏུ་ཨཱཿཨོྃ་རུ་ལུ་རུ་ལུ་ཧཱུྃ་བྷྱོ་ཧཱུྃ། ནད་གདོན་སྡིག་སྒྲིབ་ཞི་བར་གྱུར་ཅིག་ཤནྟིང་ཀུ་རུ་ཡེ་སྭཱ་ཧཱ། ཞེས་ཞི་བའི་འཛབ་དང་། དེ་བཞིན་དུ་རྒྱས་པ་ལ་ཁྲོ་བོའི་རྩ་སྔགས་དེ་ཉིད་ཀྱི་མཇུག་ཏུ། ཚེ་དང་བསོད་ནམས་རྒྱས་པར་གྱུར་ཅིག་པུཥྚིང་ཀུ་རུ་ཡེ་སྭཱ་ཧཱ། དབང་ལ། རྩ་སྔགས་

ཀྱི་མཐར། ཁམསགསུམ་སྲིད་གསུམ་དབང་དུ་བསྡུས་ཤིག་ཝ་ཤམ་ཀུ་རུ་ཡེ་སྭཱ་ཧཱ། དྲག་པོར། རྩ་སྔགས་ཤམ་བུར། གནོད་བྱེད་དགྲ་བགེགས་འབྱུང་པོ་མཱ་ར་ཡ་ཕཊཿ དང་། ཞེས་བཟླ་ཞིང་། སྲུང་རྒྱུད་ལས་སོ་སོའི་ཁ་དོག་དང་མཐུན་པར་རྡོ་རྗེའི་མདུད་པ་བྱས་ནས་བསངས་བྲན་ཞིང་མེ་ཐབས་ཀྱི་མེ་ལྕེ་དང་དུ་བ་ལ་བདུག་ནས་ལུས་ལ་གདགས་པ་ཡང་རུང་ངོ་། ༈ དེ་ནས་དཀྱིལ་འཁོར་གྱི་ལྷ་ལ་བཏང་རག་གི་ཚུལ་དུ། ཨོྃ་གུ་རུ་དེ་ཝ་ཌཱ་ཀི་ནི། བཛྲ་ཨརྒྷཾ་པུཥྤེ་སོགས་ཀྱིས་མཆོད་ཅིང་། སྲེག་རྫས་ཚང་མར་ལན་རེ་འབུལ་བའམ། བསྡུས་པ་བྱེད་ན་དགང་བླུགས་ཀྱི་མར་ཁུ་ཕུལ་བས་ཀྱང་འགྲུབ་སྟེ། རྒྱུད་སྡེ་རྣམས་ལས་སྦྱིན་སྲེག་གི་རྫས་ཀྱི་གཙོ་བོ་ནི་ཡམ་ཤིང་དང་། མར་ཁུ་ཡིན་པར་གསུང་པའི་ཕྱིར་རོ། སྔགས་དང་དགོས་གསོལ་ཀྱང་དེ་དང་མཚུངས་པར་རྒྱས་བསྡུས་ཅི་རིགས་བྱས་པའི་རྗེས་ལ། ཧཱུྃ་ཧྲཱིཿ པདྨ་འོད་འབར་གནས་ལྔར་དཀྱིལ་འཁོར་མཛེས། ། ཅེས་སོགས་ཤྭ་ལོ་ཀ་གཅིག་པས་བསྟོད་ལ། དངོས་གྲུབ་བསྐུལ་བ་ནི། ཧྲཱིཿ ཚེ་དཔག་མེད་མགོན་སྟོང་ཉིད་

སྙིང་རྗེའི་ཐུགས། །སྤྲོས་བྲལ་ཆོས་སྐུའི་དངོས་གྲུབ་སྩལ་དུ་གསོལ། །སྤྱན་རས་གཟིགས་དབང་འགྲོ་དོན་དཔག་མེད་གསུང་། །འགགས་མེད་ལོངས་སྐུའི་དངོས་གྲུབ་སྩལ་དུ་གསོལ། །གུ་རུ་པདྨ་འཆི་མེད་རྡོ་རྗེའི་སྐུ། །མི་འགྱུར་སྐུ་ཡི་དངོས་གྲུབ་༴ ཡི་དམ་རྟ་མཆོག་དངོས་གྲུབ་ཀུན་གྱི་དཔལ། །ཕྱག་ན་ཆེན་པོའི་༴ རྡོ་རྗེ་ཕག་མོ་དགོས་འདོད་རེ་བ་བསྐོངས། ། མཆོག་དང་ཐུན་མོངས་༴ ཡེ་ཤེས་མེ་ལྷ་ཕྲིན་ལས་སྒྲུབ་པའི་ལྷ། །ཞི་རྒྱས་དབང་དྲག་དངོས་གྲུབ་༴མ་དང་མཁའ་འགྲོ་མི་ཟད་གཏེར་གྱི་བདག་།ཟས་ནོར་ལོངས་སྤྱོད་༴ དམ་ཅན་རྒྱ་མཚོ་བསྟན་པ་བསྲུང་བའི་བདག་། རིགས་རྒྱུད་དབང་གི་དངོས་གྲུབ་༴ ཆོས་སྐྱོང་བསྲུང་མ་མངོན་སྤྱོད་ཕྲིན་ལས་བསྒྲུབ། །དྲག་རྩལ་མཐུ་ཡི་དངོས་གྲུབ་སྩལ་དུ་གསོལ། །སརྦ་སིདྡྷི་ཕ་ལ་ཧཱུྃ་ཧཱུྃ་ཧཱུྃ། བཅོམ་ལྡན་མེ་

ལྷའི་རྒྱལ་པོ་ཡི་དམ་དཀྱིལ་འཁོར་གྱི་ལྷ་ཚོགས་འཁོར་དང་བཅས་པ་ཐམས་ཅད་ཀྱིས། བདག་ཅག་ཡོན་མཆོད་རྣམས་ལ་མཆོག་ཐུན་མོངས་ཀྱི་དངོས་གྲུབ་ཐམས་ཅད་ཐོག་པ་མེད་པར་སྩལ་བར་མཛད་དུ་གསོལ། ཨོྃ་གུ་རུ་དེ་ཝ་ཌཱ་ཀི་ནི། སརྦ་སིདྡྷི་ཕ་ལ་པུཥྚིང་ཀུ་རུ་ཧོཿ ཞེས་པས་བདུད་རྩི་མྱང་ཞིང་། ཚོགས་ལ་རོལ་ལོ། དེ་ནས་བཟོད་གསོལ་ཉམས་ཆགས་བཤགས་ཏེ། ཧོ། དགོངས་སུ་གསོལ། བདག་ཅག་གི་སྐུ་གསུང་ཐུགས་རྩ་བ་ཡན་ལག་གི་དམ་ཚིག་ཉམས་ཆགས་དང་ཆོ་ག་ལྷག་ཆད་ནོར་འཁྲུལ་ལ་སོགས་པའི་ཉེས་པ་ཅི་མགྱིད་པ་ཐམས་ཅད་མཐོལ་ཞིང་བཤགས་སོ། ཚེ་འདིའི་འགལ་རྐྱེན་དུ་མི་འགྱུར་བ་དང་། ཕྱི་མ་བྱང་ཆུབ་ཐོབ་པའི་བར་ཆད་དུ་མི་འགྱུར་བར། མྱུར་དུ་སངས་རྒྱས་ཐོབ་པར་བྱིན་གྱིས་བརླབས་དུ་གསོལ། ཡིག་བརྒྱ་ཡང་བརྗོད། ཨོྃ། ཁྱེད་ཀྱི་སེམས་ཅན་དོན་ཀུན་མཛད། །རྗེས་སུ་མཐུན་པའི་དངོས་གྲུབ་

སྩོལ། །སངས་རྒྱས་ཡུལ་དུ་གཤེགས་སུ་གསོལ། །སངས་རྒྱས་ཡུལ་དུ་གཤེགས་ནས་ཀྱང་།། སླར་ཡང་བྱོན་པར་མཛད་དུ་གསོལ། །བཛྲ་མུཿ ཡེ་ཤེས་པ་རྣམས་གཤེགས་ཅིང་དམ་ཚིག་པ་རྣམས་བདག་བསྐྱེད་ཀྱི་ཐུགས་ཀར་ཐིམ་པར་མོས་སོ། ༈ དེ་ནས་སླར་ཡང་མེ་ཅུང་ཟད་ཁ་གསོས་ལ་བསངས་ཆུ་འཐོར་ཞིང་། མེ་ལྷ་སྔར་ལྟར་ཡིད་ཀྱིས་གསལ་བཏབ་ལ། བཏང་རག་གི་ཚུལ་དུ། ཨོྃ་ཨགྣི་དེ་ཝ་ཏྱ། བཛྲ་ཨརྒྷཾ་སོགས་ཀྱི་མཆོད་ཅིང་། བདུད་རྩི་རཀྟ་གཏོར་མ་ཚོགས་དང་བཅས་པ་རྣམས་ཀྱང་རང་རང་གི་སྔགས་ཀྱི་འབུལ། སྲེག་བྱེད་གཞན་རྣམས་དང་། དྲག་པོའི་ཁྱད་པར་གྱི་རྫས་ལིངྒ་ལ་སོགས་ཀྱི་ལྷག་མ་ཐམས་ཅད་ཀྱང་འབུལ་ཞིང་། བསྡུ་ན་དགང་བླུགས་ཀྱི་སྦྱོར་བས་མར་ཁུ་ལན་གྲངས་ཅི་རིགས་ཕུལ་བས་རུང་ཚུལ་ནི་གོང་བཞིན་ནོ།སྲེག་རྫས་ཀྱི་ལྷག་རོལ་ཅུང་ཟད་ཚོགས་ལྷག་དང་བཅས་པ་ལས་བྱང་གི་ལྷག་མའི་ཚིག་གིས་ཕྱི་རོལ་དུ་འབུལ་ལོ། ༈ མཐར་མེ་ལྷ་ལ་བསྟོད་པ་དང་བཤེགས་

གསོལ་ནི། ཧཱུྃ། ཕྲིན་ལས་ཐོགས་མེད་མངའ་མཛད་པའི། །དྲང་སྲོང་འཁོར་དང་བཅས་ལ་བསྟོད། །རང་བཞིན་གནས་སུ་ད་གཤེགས་ལ། །ཕྱོགས་འདིར་དགེ་ཞིང་ཤིས་པར་མཛོད། །ཨགྣི་དེ་ཝ་གཙྪ། དེ་ནས་ཞི་རྒྱས་དབང་གསུམ་ལ་ནི་མཁའ་འགྲོ་ཆོས་སྐྱོང་གི་གཏོར་མ་འབུལ་བར་འོས་པ་རྣམས་ཆད་མདོ་བྱས་ལ་འབུལ་ཞིང་། དྲག་པོར་ནི་གཏོར་མ་ཟོར་དུ་འཕངས་བའི་ལས་རིམ་རྒྱས་བསྡུས་ཅི་རིགས་ལས་གཞུང་ལྟར་བྱ་བ་དང་། གཞན་ཡང་ཆོ་གའི་མཇུག་གི་ལས་རིམས་བསྔོ་བ་སྨོན་ལམ་བཀྲ་ཤིས་བརྗོད་རིམ་དུ་བསྡུ་བ་སོགས་ཐམས་ཅད་ཡང་ཟབ་ལས་བྱང་བཞིན་བྱས་ལ་ཡོ་བྱད་རྣམས་བསྡུའོ། ༈ དེ་ལྟར་ཆོ་ག་དངོས་གཞི་གྲུབ་ནས། ཞར་ལ་རྗེས་ཀྱི་བྱ་བ་བསྟན་པ་ནི། སྦྱིན་བསྲེག་གི་མེ་རོ་ནི་ཞི་རྒྱས་དབང་གསུམ་ལ་ལོང་ཁྱབ་ཡོད་ན་མེ་མ་ཤི་བར་བཞག་ཅིང་། ལོང་མེད་ན་ཆུ་གཙང་དང་འོ་མ་སོགས་ཀྱི་གཞེལ་ནས། ཞི་བའི་མེ་རོ་ནི་ཆུ་ཀླུང་ཆེན་པོར་དོར་བ་དང་། རྒྱས་པའི་མེ་རོ་ནི་ཞིང་གི་མུ་དང་ཕྱུགས་ཀྱི་ར་བ་སོགས་ལ་བླུགས།

དབང་གི་ནི་རི་མཐོ་ས་ནས་རླུང་ལ་འཕྱར་བར་གསུངས་ཤིང་། དྲག་པོའི་མེ་ནི་ལོང་ཁྱབ་ཡོད་ཀྱང་མི་བཞག་བསད་ལ་ཐལ་བ་ཟོར་དུ་འཕང་བའམ། ལམ་མདོར་མནན་པ་སོགས་བྱ་བར་གསུངས་ཏེ། རྒྱས་པར་སྦྱིན་བསྲེག་ཆེན་མོ་རྣམས་ཀྱི་གཞུང་ནས་སོ་སོའི་ལས་ཁ་ཚར་བྱ་ཐབས་དང་བཅས་པ་ཞིབ་པར་འབྱུང་ཕྱིར་དེ་དག་ཏུ་བལྟ་བར་བྱའོ། ༈ ཡང་གང་ཞིག་ཚེ་འདས་ཀྱི་ཕུང་པོ་ལ་སྦྱིན་བསྲེག་བྱ་བའི་ཚེ་ན། སྡིག་སྒྲིབ་སྦྱོང་ཕྱིར་ཞི་བའི་སྦྱིན་སྲེག་ཁོ་ན་དགོས་མོད་ཀྱི། འདི་ལ་ནི་གང་ཟག་ཡུལ་གོང་འོག་གི་ཁྱད་ཀྱིས། བླ་མ་སྐྱེས་ཆེན་དམ་པ་མཆོག་རྣམས་ཀྱི་སྐུ་གདུང་ལ་ནི་སྦྱོང་བ་དང་གནས་སྤར་སོགས་གང་ཡང་མི་དགོས་ཕྱིར། པུར་ཁང་དུ་དར་གྱི་ན་བཟའ་དྲི་བཟང་དང་བཅས་པས་བཞུགས་སུ་གསོལ་སྟེ།དེ་ཉིད་ཀྱི་སྐུ་གསུང་ཐུགས་དཀྱིལ་འཁོར་ལྷ་དང་ཐ་མི་དད་པར་ཐག་ཆོད་པའི་དད་གུས་ཀྱི་སྒོ་ནས། རང་གཞན་རྗེས་འཇུག་མཁའ་ཁྱབ་འགྲོ་བ་ཐམས་ཅད་ཚོགས་རྫས་སྒྲིབ་བྱང་གི་ཆེད་དུ་སྦྱིན་

བསྲེག་ཕུལ་བ་ཁོ་ནས་ཆོག་ལ། ༈ ཡང་། དེ་ཙམ་དུ་མ་ཡིན་པའི་བླ་མའི་ཚུལ་དང་དགེ་བའི་བཤེས་གཉེན་རྣམས་ལ་ནི། ཕུང་པོ་དེ་ཉིད་བུད་ཤིང་གི་ཚུལ་དང་རྣམ་པར་ཤེས་པའི་ངོ་བོ་རེ་ཤིག་ལ་ཏིང་ངེ་འཛིན་གྱིས་བཀུག་ནས་དེ་ཉིད་དཀྱིལ་འཁོར་གྱི་ལྷར་བསྐྱེད་དེ་སྦྱིན་བསྲེག་བྱས་པས། སྒོ་གསུམ་མ་དག་པའི་དྲི་མའི་དངོས་པོ་ཐམས་ཅད་དག་པ་ཆེན་པོར་བསྒྱུར་བའི་ཐབས་ཀྱི་ཁྱད་པར་ཡིན་པས་ཕན་ཡོན་ཆེ་བར་གསུངས་སོ། ༈ གཞན་གང་ཟག་ཐ་མལ་པ་རྣམས་ལ་ནི། སྦྱོང་བ་དང་སྒྲིབ་པ་བཀྲུ་ཞིང་གཤཻད་དང་འཕྲལ་ཐབས་ལ་སོགས་གང་འགྲུབ་བྱས་པའི་རོ་དེ་སྲེག་ཁང་དུ་བཅུག་སྟེ། བདག་བསྐྱེད་བུམ་བསྐྱེད་ལ་སོགས་གྲུབ་རྗེས། མེ་སྦར་བའི་ཚེ་དམིགས་ཡུལ་དེ་ཉིད་ཀྱི་སྤྱི་བོར་ཉོན་མོངས་པ་ང་རྒྱལ་གྱི་བག་ཆགས་ལས་གྲུབ་པའི་ལྷའི་ས་བོན་ཨ་དཀར་པོ། མགྲིན་པར་ཕྲག་དོག་ལྷ་མིན་གྱི་ས་བོན་སུ་ལྗང་སེར། སྙིང་གར་འདོད་ཆགས་མེའི་ས་བོན་ནྲྀ་སྔོ་སྐྱ། ལྟེ་བར་གཏི་མུག་དུད་འགྲོའི་ས་བོན་ཏྲི་དམར་

ནག་གསང་བར་སེར་སྣ་ཡི་དྭགས་ཀྱི་ས་བོན་པྲེ་སེར་སྐྱ། རྐང་མཐིལ་དུ་ཞེ་སྡང་དམྱལ་བའི་ས་བོན་དུ་ནག་པོ་རྣམས་གསལ་ཞིང་། འཁོར་བ་ཐོགས་མེད་ཀྱི་ལས་ཉོན་སྡིག་སྒྲིབ་བག་ཆགས་ཐམས་ཅད་ཀྱང་ཡི་གེ་དེ་དག་ལ་འདུས་པར་བསམ། གདོས་བཅས་ཀྱི་ཕུང་པོ་དེ་ཉིད་ནི་བུད་ཤིང་གི་ཚུལ་དུ་མོས་ལ། བདག་བུམ་གཉིས་ཀའི་ཐུགས་སྲོག་ལས་འོད་ཟེར་ཡེ་ཤེས་ཀྱི་མེ་སྤུངས་འབར་བ་འཕྲོས་པས། ཁོའི་ལས་ཉོན་བག་ཆགས་རིས་དྲུག་གི་ས་བོན་དང་བཅས་པ་མཐའ་དག་ཐུལ་གྱིས་བསྲེག་པར་བསམ་ལ་མེ་སྦར་རོ། དེ་ནས་སྦྱིན་བསྲེག་ཚུལ་བཞིན་བྱ་ཞིང་འདི་དག་གིས་སྐབས་ཚོར་མདུན་བསྐྱེད་ཀྱི་འཛབ་ཀྱང་ཡིག་བརྒྱ་འབའ་ཤིག་བཟླ་ཞིང་། སྲེག་རྫས་འབུལ་བའི་དུས་ཀྱི་འདོད་གསོལ་ཡང་གཞན་མི་བྱ་བར། ཚེ་ལས་འདས་པ་འདི་ཉིད་ཀྱི་ལུས་ངག་ཡིད་གསུམ་གྱི་སྒོ་ནས་བསགས་པའི་སྡིག་སྒྲིབ་དམ་ཚིག་ཉམས་ཆགས་

ལས་དང་ཉོན་མོངས་པའི་རྒྱུ་རྐྱེན་ས་བོན་བག་ཆགས་དང་བཅས་པ་ཐམས་ཅད་སརྦ་པཱ་པཾ་ད་ན་ཤནྟིང་ཀུ་རུ་ཡེ་སྭཱ་ཧཱ། ཞེས་པ་ཁོ་ན་བརྗོད་པ་དང་། བསྲེག་རྫས་ཀྱི་གཙོ་བོར་མར་ཁུ་དང་ཏིལ་ནག་སྤུངས་ཆེ་བར་འབུལ་ལོ། ལར། ཚེ་འདས་ཀྱི་ཕུང་པོ་སྦྱོང་བའི་ཚུལ་རྣམས་ལ་བཀའ་གསར་རྙིང་ཐ་དད་ཀྱི་རྒྱུད་དང་མན་ངག་བླ་མ་སོ་སོའི་བཞེད་ཚུལ་སོགས་མི་མཐུན་པ་མང་ཕྱིར། ཕུང་པོ་ལྷར་བསྐྱེད་པ་དང་། མཆོད་རྫས་སུ་བྱ་བ་དང་། གཞལ་ཡས་སུ་བསྐྱེད་ནས་རྣམ་ཤེས་བགུགས་ཏེ་ལྷར་བསྐྱེད་པ་དང་། དཀྱིལ་འཁོར་གྱི་བར་འཁྱམས་སུ་བཀུག་ནས་མགྲོན་ཐབས་སུ་བྱེད་པ་དང་། རྣམ་ཤེས་སྤར་ནས་ཕུང་པོ་བུ་ཤིང་གི་ཚུལ་དུ་བྱ་བ་སོགས་ཕྱག་བཞེས་མི་འདྲ་བ་མང་ཀྱང་། གཙོ་བོར་གོང་དུ་སྨོས་པ་ལྟར་གང་ཟག་མཆོག་དམན་གྱི་ཁྱད་འབྱེད་པ་གལ་ཆེ་བར་གསུངས་ཚེ། གང་ཟག་མཆོག་རྣམས་ལ་ལྷ་དང་དབྱེར་མེད་དུ་མཆོད། འབྲིང་རྣམས་ལ་ཕུང་པོ་གཞལ་ཡས་ཁང་བུད་ཤིང་གང་རུང་ལ། རྣམ་ཤེས་ལྷར་བསྐྱེད་ནས་མཆོད། མཐར་ཡེ་ཤེས་

གཤེགས་པ་རྣམ་ཤེས་སྤར་བ་ཡིན་པས། ཚུལ་འདི་ནི་བསྐྱེད་རྫོགས་ཀྱི་མཐུས་པ་ལམ་བྱང་བགྲོད་ཀྱི་རྣམ་པར་གྱུར་ཏེ་ཕན་ཡོན་རླབས་པོ་ཆེར་འབྱུང་བར་གསུངས་པ་དང་། ཐ་མལ་ཕལ་པ་རྣམས་ལ་ནི་སྡིག་སྒྲིབ་སྦྱོང་ཐབས་ཀྱི་སྦྱིན་བསྲེག་ཁོ་ན་ཡིན་ཕྱིར། དེ་ལྟར་དབྱེ་བ་ཤེས་པར་བྱའོ། ༈ གཞན་ཡང་། སྦྱིན་བསྲེག་ལས་བཞི་པོ་མེ་ཐབ་གཅིག་ཏུ་སྤྱིར་དྲིལ་བྱ་ཐབས་དང་། ཕྱོགས་བཞི་སོ་སོར་ཐབ་བཞི་གང་བཤམས་ནས་ལས་བཞི་མཐར་ཆགས་སུ་བྱ་བ་དང་། དེའི་ཐབས་ཆེན་རེ་རེ་ལ་ཐབ་ཕྲན་ཉི་ཤུ་རྩ་བཞི་བཞིས་བསྐོར་ནས་བཤམས་ཤིང་ཆོ་ག་ཚར་གཅིག་ལ་སྦྱིན་བསྲེག་བརྒྱ་རྩ་ཕྲིན་ལས་བཞི་ཡོངས་རྫོགས་སུ་བྱ་བ་སོགས་དང་། བསྙེན་གྲུབ་ཀྱི་སོགས་ཀྱི་ཁ་བསྐོངས་སྦྱིན་བསྲེག་བརྒྱ་སྟོང་ཁྲི་འབུམ་གྲངས་ཐེམས་སུ་བྱ་ཐབས་སོགས་རྣམ་གྲངས་མང་ཡོད་ཀྱི། འདིར་ནི་ཡང་ཟབ་དཀོན་མཆོག་སྤྱི་འདུས་ཀྱི་གཞུང་དང་ཚེ་སྒྲུབ་གནམ་ལྕགས་རྡོ་རྗེ་ནས་གསུངས་པའི་སྦྱིན་བསྲེག་མྱུར་

མགྱོགས་འོད་འབར་གཙོ་བོར་བྱས་ཞིང་། འཁྲི་བསྣན་ཕྲན་བུ་དགོས་པ་དག་ཀྱང་དགོངས་འདུས་དང་ཐོས་གྲོལ་གྱི་སྦྱིན་བསྲེག་གི་དགོངས་པ་ལྟར་བཀོད་པ་སྟེ། མདོར་ན་བདག་འདྲ་རྨོངས་པས་འདི་ལྟར་འབྲི་བར་སྤོབས་པ་མ་ཡིན་ནའང་། སྔོན་ནས་རིག་འཛིན་ཆེན་པོ་འཇའ་སྙིང་་པོ་དེ་ཉིད་གྱི་ཞལ་སྔ་ནས། གཏེར་གསར་འདི་ལ་སྦྱིན་བསྲེག་ཁྱེར་བདེ་སྒྲིགས་ཆགས་ཤིག་ཅིས་ཀྱང་དགོས་པར་ཡོད་ཀྱང་། ཁོ་བོ་ནི་སྤྱིར་ཡང་རྙིང་ལུགས་ཀྱི་ཆོ་གའི་ལག་ལེན་སྐོར་འདི་ལ་ཧ་ཅང་གོམ་འགྲིས་ཆེ་བ་ཞིག་མེད་པ་དང་། ཁྱད་པར་ན་སོ་རྒས་ཞིང་བློ་སྣ་ཐུང་བའི་དབང་གིས་མ་ནུས་པས་ཁྱེད་ཀྱི་དེ་ལྟ་བུ་ཞིག་ཅིས་ཀྱང་བཟོས་དང་། རྗེས་འཇུག་མང་པོར་ཕན་པའོ་ཞེས་ཡང་ཡང་བཀའ་གསལ་ནའང་། རང་ཉིད་རྣམ་གཡེང་གི་དབང་དུ་གྱུར་ཅིང་། ཕྱིས་ནས་ནི་སྐལཔའི་འཕོ་འགྱུར་དང་གང་ཟག་རྣམས་ཀྱི་བྱེད་སྤྱོད་སོགས་གང་ལ་བལྟས་ཀྱང་དགོས་ཆེད་ཅིག་མི་ཡོང་བར་བསམ་

ནས་སྩོལ་བ་མ་བྱས་ཏེ། སླད་དུ། རྗེ་དེ་ཉིད་ཀྱི་ཞལ་སློབ་དམ་པར་གྱུར་པ་དབོན་པོ་རྒྱལ་དབང་གིས་ཆེད་གཉེར་དུ་བསྐུལ་བར་མཛད་པ་ལ་བརྟེན་ནས། ཤར་ཕྱོགས་ཀོང་རོང་གི་ཡུལ་ཁམས་མཐའ་དག་ཟད་པའི་དབེན་ཁྲོད་དཔལ་རིའི་གངས་ཞོལ་རྒོད་ཚང་ཕུག་ཏུ། སྣ་ཚོགས་རང་གྲོལ་གྱི་ཟིན་རིས་སུ་བགྱིས་པ་འདིའི་དགེ་བ་མཚོན་བྱེད་དུ་བྱས་ནས་ཚེ་རབས་ཀུན་གྱི་དགེ་ཚོགས་མཐའ་དག་གཅིག་ཏུ་བཟླུམ་པའི་མཐུས་རྗེ་བཙུན་བླ་མ་མཆོག་དེའི་དགོངས་པ་རྫོགས་ཤིང་། རྡོ་རྗེ་ཐེག་པའི་བསྟན་པ་དྲི་མེད་ཕྱོགས་དུས་གནས་སྐབས་ཀུན་ཏུ་དར་ཞིང་རྒྱས་ལ་ཡུན་རིང་དུ་གནས་པར་གྱུར་ཅིག་སརྦ་མངྒལཾ། དགེའོ།